ET Euroopa Liidu Teataja C 346/44

21. septembril 2010 esitatud hagi — Evropaïki Dynamiki versus Euroopa Kohus

(Kohtuasi T-447/10)

()

2010/C 346/89

Kohtumenetluse keel: inglise

Pooled

Hageja: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateena, Kreeka) (esindajad: advokaadid N. Korogiannakis ja M. Dermitzakis)

Kostja: Euroopa Kohus

Hageja nõuded

— Tühistada kostja otsus, millega lükati tagasi pakkumus, mille hageja esitas hanke CJ 7/09 „Riigihankelepingud IT-teenuste osutamiseks” (1) avatud pakkumismenetluses, ning tühistada kõik sellega seotud kostja otsused, sealhulgas otsus sõlmida leping edukaks tunnistatud pakkujatega;

— mõista kostjalt hagejale välja hüvitis kõnealuse hankemenetlusega tekitatud kahju eest summas 5 000 000 eurot;

— mõista kostjalt hagejale välja hüvitis summas 500 000 eurot kahju eest, mis tekkis võimaluse kaotamise tõttu ning tema maine ja usaldusväärsuse kahjustamise tõttu;

— mõista hageja kohtukulud ja käesoleva hagiga seotud muud kulud välja kostjalt, isegi kui käesolev hagi jäetakse rahuldamata.

Väited ja peamised argumendid

Käesolevas asjas palub hageja tühistada kostja 12. juuli 2010. aasta otsuse, millega lükati tagasi pakkumus, mille hageja esitas IT-teenuste osutamise hanke CJ 7/09 avatud pakkumismenetluses, ning otsustati sõlmida lepingud edukaks tunnistatud pakkujatega. Lisaks nõuab hageja, et hüvitataks kahju, mis talle hankemenetlusega tema hinnangul tekitati.

Hagi põhjendamiseks esitab hageja järgmised väited.

Esiteks väidab hageja, et hankija rikkus pakkujate diskrimineerimise keelu põhimõtet, kuna mitme edukaks tunnistatud pakkuja suhtes olid kohaldatavad välistamiskriteeriumid, ning rikkus seeläbi finantsmääruse (2) artikleid 93 ja 94, selle üksikasjalike rakenduseeskirjade määruse artiklit 133 ning hea halduse põhimõtet.

Lisaks väidab hageja, et kostja rikkus finantsmääruse artikli 100 lõiget 2 hanke mõlema osa suhtes, see tähendab põhjendamiskohustust, kuna ta keeldus hagejale esitamast piisavaid põhjendusi või selgitusi. Eelkõige ei esitatud piisavaid andmeid edukaks tunnistatud pakkumise tunnuste ja eeliste kohta. Hageja pakkumuse kohta esitati üksnes lihtne tehniline märkus iga kriteeriumi osas ning samuti esitati üldsõnalist teavet, samas kui edukaks tunnistatud pakkujate osas märgiti ainult, et nende pakkumuse kvaliteeti peeti kõrgemaks.

Kolmandaks väidab hageja, et kostja ei taganud kõikide pakkujate õiglast kohtlemist, kui ta kutsus nad oma ruumidega tutvuma, kuna see ei võimaldanud neil võrdselt konkureerida töövõtjaga, kes lõpuks hanke võitis.

Viimaks leiab hageja, et kuna kostja kasutas muid kriteeriume kui need, mis on lubatud finantsmääruse artikli 138 alusel, kasutas andmeid, mida hageja ise hankemenetluses ei esitanud, segas omavahel valiku- ja lepingu sõlmimise kriteeriume ning ei kasutanud pakkumuse majandusliku eelisega seotud kriteeriume, rikkus ta finantsmääruse artiklit 97 ja selle üksikasjalike rakenduseeskirjade määruse artiklit 138.

(1) ELT 2009/S 217-312293.

(2) Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (ELT L 248, lk 1; ELT eriväljaanne 01/04, lk 74).